Siegfried Wagner
Siegfried Wagner var en dansk billedhugger. Han blev født i Hamburg af danske forældre, og gift med billedhuggeren Olga Wagner. Han blev uddannet på Kunstakademiet fra 1889 til 1896, var medhjælper hos bl.a. J.F. Willumsen og medleder af Mogens Ballins Tinsmedie fra 1900 til 1902.
Siegfried Wagner udførte talrige kunstindustrielle arbejder og fik betydning for udviklingen af skønvirkestilen. Hans kendteste skulptur er Lurblæserne (bronze, 1911-1914; søjlen i tegl af Anton Rosen) på Rådhuspladsen i København, som blev rejst i anledning af 100-året for brygger J.C. Jacobsens fødsel i 1811.
Siegfried Wagner samarbejdede ofte med sin kone og udstillede ligesom hun fra 1905 på Den Frie Udstilling.